dh-unibe/image-text_koenigsfelden-charters-post-1500 huggingface dataset:
Wir, Albrecht, von gottes gnaden ✳ ertzhertzog ze Osterreich, ✳ ze Steir, ✳ ze Kernden ✳ und ze Krain, ✳ herr
auf der Windischenmarch ✳ und ze Portnaw, ✳ graf ze Habspurg, ✳ ze Tirol, ze Phirt ✳ und zu ✳ Kiburg, ✳ markgraf ze Burgaw ✳ und lantgraf
in Ellsazz, ✳ bekennen, ✳ so wir nach verleyhung goͤtlicher miltikait in fùrstlichem stand geborn ✳ und gesetzt sein, ✳ allen unsern
undertan ✳ mit ordenlicher regirung ✳ fùrsehung zetun, ✳ sein̄ wir dannoch begirlicher, zefurdern ✳ die wirdigen gotshewser, ✳ dadurch
der gestifft gotsdinst ✳ in seinem wesen bestee ✳ on abgangk, ✳ und die gaistlichen person, ✳ darin ergebn, ✳ ir lebtaͤg dester beruͤbter nach
goͤtlichem willen ✳ zu seligem ende ✳ mùgen besliessen. ✳ und wan auch wir ✳ sundere naygung haben ✳ zu dem lobsamen gotshaws ✳
des closters zu Kùnigsfelden, ✳ im Ergew ✳ gelegen, ✳ Costentzer bistumbs, ✳ das ✳ von alter her ✳ durch unsˀ vordˀn, seliger gedèchtnùs, ✳ gestifftet ✳ und mit sundˀn gnaden ✳ alltzeit in sunderhait angesehē ist, ✳ und nw die ersam, gaistlich, ✳ die abtissin ✳ desselben gotzhaws ✳
uns ✳ durch ir erber botschafft ✳ irer gnaden, freyhait, ✳ recht ✳ und herkomens, ✳ die ir vordˀn ✳ und sy ✳ von Roͤmischen kaysern ✳ und
kuͤnigen, ✳ auch von andˀn fùrsten ✳ und herschafften ✳ erworben haben, ✳ underrichtet hat, diemuͤticlichen bitund, ✳ daz wir als regirender erbfùrste ✳ diser unserˀ land ✳ ir die zu bestètten ✳ gnediclichen geruͤchten, ✳ haben wir angesèhen ✳ solich ir redlich bete ✳ und
haben ir ✳ alle ir stifftbrief, ✳ gnad, ✳ freyhait, ✳ recht, ✳ guͤt gewonhait ✳ und loblich herkomen, ✳ so von weilend klarer gedeͤchtnus ✳ Roͤmischn̄
kaisern, ✳ kunigen, ✳ fuͤrsten, ✳ graven, ✳ herschafften, ✳ unsern vordˀn ✳ und andern ✳ zu demselben gotshaus gegeben sind, ✳ und besunderlich
die gab ✳ und in leibung ✳ der pharrkirchen Eylfingen ✳ mit irn zukirchen Boͤtzen ✳ und andˀn zugehoͤrungen, ✳ so von unsˀm gnedigen, liebn̄
herren und bruͤder, ✳ ✳ dem Roͤmischen kaiser, bey zeiten seiner kuͤnigklichen wirden ✳ und als fuͤrsten des hawss Osterreich ✳ dem benanten gotshaws ✳ zugeaygent sind ✳ nach laut seiner brief, ✳ milticlichen besteͤtt ✳ und besteͤtten ✳ die auch wissenlich mit crafft
des briefs, ✳ also daz sy der nw hinfuͤr ✳ in allen iren puncten ✳ und artikeln ✳ voͤlliclichen geprauchen ✳ und genyessen suͤllen ✳
und muͤgen ✳ in aller masse, ✳ als ob die von wort zu wort hier inn begriffen weͤren, ✳ on menigklichs irrung ✳ und intraͤg. ✳ darauf gebieten wir den edeln̄ ✳ und unsern lieben getrewn̄, ✳ allen unsern lantvoͤgten, ✳ voͤgten, ✳ schultheissen, ✳ burgermaistern,
richtern, ✳ reͤten ✳ und allen andˀn unsern undertanen, ✳ den der unser brief getzaigt wirdet, ✳ und wellen ernstlich, ✳ daz sy solich
unsˀ besteͤttung steͤt halten ✳ und dawider nicht tuͤn ✳ noch das yemad zetuͦn gestatten ✳ in dhain weis. ✳ das ist unsˀ maynūg.
des zu urkund ✳ haben wir unsˀ grosz, fùrstlich insigel ✳ an den brieff lassen hengken, ✳ geben zu Freiburg im Breisgew an
montag vor sand Velenteins tag, ✳ des heiligen martrers, ✳ nach Cristi gebùrt ✳ viertzehenhundert ✳ und in dem vierundfunfftzigisten jaren. ✳
d arˀd₎
in ꝯs₎
1454 II 11 . F. Argaù ( Königsfelden )
Kö 669
669 / 01
K
A 38 ✳
1454
11 . Febr.
hertzog Albrechts vō Oͤsterrich bestaͤttigùng ✳
aller ir der froͧwen zuͦ Kunigsfeld₎ ✳ bestaͤttigūg
Nͦ✳ 875
Aargaù
454
ij
ûber die kilchē Elfingē